Ir-Regolament tal-Kummissjoni (KE) Nru 2137/2002
tad-29 ta’ Novembru 2002
li jemenda r-Regolament (KE) Nru 2789/1999 li jistabbilixxi l-Istandard tal-marketing ta’ l-għeneb tal-mejda
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq tal-frott u l-ħxejjex [1], kif l-aħħar emendat bir-Regolament (KE) Nru 545/2002 [2], u b’mod partikolari l-Artikolu 2(2),
Billi:
(1) Ir-Regolament tal-Kummissjoni (KE) Nru 2789/1999 [3], emendat bir-Regolament (KE) Nru 716/2001 [4], stabbilixxa dispożizzjonijiet dwar il-kwalità, id-daqs u t-tolleranzi għall-għeneb tal-mejda.
(2) Fl-interess taż-żamma tat-trasparenza fis-suq dinji, għandu jingħata kas ta’ l-istandard għal għeneb tal-mejda rakkommandat mill-Grupp ta’ Ħidma dwar l-istandardizzazzjoni ta’ prodotti mkabbra li jiħżienu u ta’ l-iżvilipp tal-kwalità tal-Kummissjoni Ekonomika tan-Nazzjonijiet Uniti għall-Ewropa. Wara li dan ta’ l-aħħar ġie modifikat bosta drabi fl-aħħar sentejn, l-istandard Komunitarju għandu jiġi aġġornat bix-xieraq.
(3) Il-livell ta’ kemm ikun misjur u, bix-xieraq, il-kwalità ta’ l-għeneb tal-mejda huma korrelatati direttament mal-kontenut taz-zokkor, kif ukoll mal-proporzjon bejn il-kontenut ta’ aċidità u zokkor, ikkalkolat fuq il-prodott konċernat. Sabiex jiġi evitat li għeneb tal-mejda ta’ kwalità inferjuri jiġi mpoġġi fis-suq, għandhom jiġu stabbiliti valuri minimi ta’ kontenut ta’ zokkor, kif ukoll ħtieġa ġenerali fir-rigward tal-proporzjon ta’ zokkor u aċidità.
(4) Id-dispożizzjonijiet dwar id-daqs ta’ l-għeneb tal-mejda huma komplessi minħabba l-eżistenza ta’ tliet listi differenti ta’ varjetajiet fl-Appendiċi għall-istandard. Sabiex it-test jiġi ssimplifikat, tnejn mit-tliet listi ta’ varjetajiet sejrin jiġu mħassra.
(5) Huwa għalhekk meħtieġ li r-Regolament (KE) Nru 2789/1999 jiġi emendat.
(6) Sabiex jiġu applikati d-dispożizzjonijiet tar-Regolament preżenti, in-negozjanti għandhom jissodisfaw ċerti adattamenti tekniċi, u b’mod partikolari għal dak li għandu x’jaqsam mal-faċilitajiet ta’ ippakkjar tagħhom. Għalhekk l-applikazzjoni tar-Regolament preżenti għandha tibda wara perijodu ta’ tul biżżejjed wara d-data tad-dħul fis-seħħ tiegħu.
(7) Il-miżuri li hemm previst għalihom f’dan ir-Regolament huma bi qbil ma’ l-opinjoni tal-Kumitat ta’ Ġestjoni tal-Frott u Ħaxix Frisk,
ADOTTAT DAN IR-REGOLAMENT:
L-Artikolu 1
L-Anness għar-Regolament (KE) Nru 2789/1999 huwa emendat skond l-Anness għar-Regolament preżenti.
L-Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Huwa applikabbli mill-ewwel jum tat-tielet xahar ta’ wara d-dħul fis-seħħ tiegħu.
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmul fi Brussel, fid-29 ta’ Novembru 2002.